b'\n_START_ARTICLE_\nMario\n_START_SECTION_\nUlkoasu\n_START_PARAGRAPH_\nP\xc3\xa4\xc3\xa4s\xc3\xa4\xc3\xa4nt\xc3\xb6isesti Mario on punapaitainen ja sinihaalarinen mies, jolla on ruskeat hiukset, kulmakarvoitus, viikset ja siniset silm\xc3\xa4t. Mariolla on punainen hattu, jossa on painettuna M-kirjain._NEWLINE_Kahdessa ensimm\xc3\xa4isess\xc3\xa4 Super Mario Bros. -peliss\xc3\xa4 Mariolla oli punaiset housut ja sininen paita, mutta n\xc3\xa4m\xc3\xa4 v\xc3\xa4rit vaihtoivat paikkaa kolmannessa peliss\xc3\xa4 ja yhdistelm\xc3\xa4 on sittemmin pysynyt t\xc3\xa4llaisena. Syyt\xc3\xa4 vaihdolle ei tiedet\xc3\xa4._NEWLINE_Nintendo-hahmojen taistelupeli Super Smash Bros. leikitteli Marion v\xc3\xa4riskeemoilla. Yksi Marion vaihtoehtoisista v\xc3\xa4riskeemoista on h\xc3\xa4nen normaalin v\xc3\xa4riyhdistelm\xc3\xa4ns\xc3\xa4 vastakohta, eli Mariolla on sininen lakki ja paita sek\xc3\xa4 punaiset housut. Samassa peliss\xc3\xa4 Mario voi my\xc3\xb6s saada vaatteet, jotka vastaavat v\xc3\xa4reilt\xc3\xa4\xc3\xa4n Wario-vihollisen asua.\n_START_SECTION_\nHistoriaa\n_START_PARAGRAPH_\nMario esiintyi ensimm\xc3\xa4ist\xc3\xa4 kertaa Donkey Kong -peliss\xc3\xa4 vuonna 1981. Hahmon alkuper\xc3\xa4inen nimi oli Jumpman ja h\xc3\xa4nen ammattinsa puusepp\xc3\xa4 eik\xc3\xa4 putkimies. Hahmon loi vuonna 1977 Nintendolle graafikoksi palkattu Shigeru Miyamoto. Nintendon Yhdysvaltojen osasto nimesi Jumpmanin Marioksi vuokranantajansa Mario Segalen (1934\xe2\x80\x932018) mukaan._NEWLINE_Hahmon ulkon\xc3\xa4k\xc3\xb6 syntyi aikakauden teknisten rajoitteiden vuoksi: Mariolla on hattu, koska hiuksia oli vaikeampi animoida, ja viikset, jotta hahmon nen\xc3\xa4 korostuisi. Marion asusteeksi valittiin haalarit, jotta h\xc3\xa4nen k\xc3\xa4siens\xc3\xa4 liike olisi n\xc3\xa4kyv\xc3\xa4\xc3\xa4._NEWLINE_Donkey Kongin jatko-osa Donkey Kong Junior (1982) on ainoa peli, jossa Mario n\xc3\xa4hd\xc3\xa4\xc3\xa4n pelin antagonistina. Marion ensimm\xc3\xa4inen oma peli oli vuonna 1983 ilmestynyt Mario Bros. Peli sijoittuu New Yorkin viem\xc3\xa4j\xc3\xa4rjestelm\xc3\xa4\xc3\xa4n ja siin\xc3\xa4 esitell\xc3\xa4\xc3\xa4n ensimm\xc3\xa4ist\xc3\xa4 kertaa Marion veli Luigi._NEWLINE_Vuodesta 1995 l\xc3\xa4htien Marion \xc3\xa4\xc3\xa4nin\xc3\xa4yttelij\xc3\xa4n\xc3\xa4 on toiminut Charles Martinet. H\xc3\xa4n toimii my\xc3\xb6s Luigin, Warion ja Waluigin \xc3\xa4\xc3\xa4nen\xc3\xa4.\n_START_SECTION_\nMario piirretyiss\xc3\xa4\n_START_PARAGRAPH_\nMario debytoi televisiossa jo 1984, Ruby-Spearsin tuottamassa sarjassa nimelt\xc3\xa4\xc3\xa4n Saturday Supercade, joka kesti kaksi tuotantokautta v\xc3\xa4lill\xc3\xa4 1984-85 ja jossa Mario n\xc3\xa4htiin Donkey Kong -pelin hahmojen kanssa. Mariosta on my\xc3\xb6s tehty anime-elokuva, joka sai rajoitetun julkaisun Japanissa vuonna 1986. Kyseinen elokuva tunnetaan huonosti jopa sen kotimaassa ja on saatavilla l\xc3\xa4hinn\xc3\xa4 piraatti-VHS:ien muodossa Internetin kautta. _NEWLINE_Mariosta tehtiin kolme 15-minuuttista OVA-animaatiota, jotka julkaistiin vain Japanissa. Niiden teemoina olivat klassiset sadut, jotka on muutettu Mario-pelien hahmoilla, esimerkiksi Lumikki ja seitsem\xc3\xa4n k\xc3\xa4\xc3\xa4pi\xc3\xb6t\xc3\xa4. Huomattavaa on, ett\xc3\xa4 OVA-jaksoissa on paljon erilaisia vihollisia Super Mario Bros. 3:sta. OVA-p\xc3\xa4tk\xc3\xa4t julkaistiin 3. elokuuta vuonna 1989, ennen Super Mario Bros. Super Show\'n py\xc3\xb6rimist\xc3\xa4 Amerikassa._NEWLINE_Marion virallinen televisiodebyytti n\xc3\xa4htiin 1989, jolloin DiC:n Super Mario Bros. Super Show alkoi n\xc3\xa4ky\xc3\xa4 NBC-kanavalla. Sarjan ohessa py\xc3\xb6riv\xc3\xa4t my\xc3\xb6s The Legend of Zelda -peliin pohjautuva piirretty sek\xc3\xa4 Captain N: The Game Master._NEWLINE_1990 Mario-piirretty yhdistettiin Captain N:n kanssa, mist\xc3\xa4 syntyi ohjelmakokonaisuus Captain N and the Adventures of the Super Mario Bros. 3. AoSMB3 oli animaatiolaadultaan huonompi kuin sit\xc3\xa4 edelt\xc3\xa4nyt SMBSS. Sarja kesti vain yhden tuotantokauden (tasan 26 jaksoa). Mario n\xc3\xa4htiin viel\xc3\xa4 1991 yhdess\xc3\xa4 DiC:n yhden tuotantokauden pituisessa sarjassa Super Mario World (joka k\xc3\xa4rsi my\xc3\xb6s hiukan ep\xc3\xa4tasaisesta animaatiolaadusta)._NEWLINE_1993 Super Mario Allstars -sarja n\xc3\xa4ytti vanhoja SMBSS- ja SMW-jaksoja NBC:ll\xc3\xa4. T\xc3\xa4m\xc3\xa4n j\xc3\xa4lkeen Mariota ei ole n\xc3\xa4hty miss\xc3\xa4\xc3\xa4n piirrossarjassa._NEWLINE_Suomessa The Super Mario Bros. Super Show\'ta on julkaistu VHS-muodossa Octagon OY:n julkaisemana ja Golden Voicen dubbaamana. VHS:t olivat nimilt\xc3\xa4\xc3\xa4n Super Mario Bros. 1, Super Mario Bros. 2, Super Mario Bros. 3 ja Super Mario Bros. 4. Finnkino on julkaissut The Adventures of Super Mario Bros. 3:n Suomessa kokonaisuudessaan. N\xc3\xa4m\xc3\xa4 Finnkinon VHS-kasetit olivat nimilt\xc3\xa4\xc3\xa4n Super Mario Bros. 3 \xe2\x80\x93 Kovaa ja korkealle, Super Mario Bros. 3 \xe2\x80\x93 Koopan kumppanit, Super Mario Bros. 3 \xe2\x80\x93 Syviss\xc3\xa4 vesiss\xc3\xa4, Super Mario Bros. 3 \xe2\x80\x93 Suuri seikkailu ja Super Mario Bros. 3 \xe2\x80\x93 Supervoimia.\n_START_SECTION_\nSuper Mario Bros. -elokuva\n_START_PARAGRAPH_\nVuonna 1993 julkaistiin Mario-peleihin pohjautuva elokuva. Sen tuotti pieni, l\xc3\xa4hes tuntematon elokuvastudio Light Motive. Elokuvassa Marioa esitti Bob Hoskins ja Luigia John Leguizamo. Elokuva oli teemaltaan liian synkk\xc3\xa4 sopiakseen sarjan nuoremmille faneille, ja vanhemmat fanit valittivat elokuvan ajautuneen liian kauas pelien v\xc3\xa4rikk\xc3\xa4\xc3\xa4st\xc3\xa4 maailmasta. My\xc3\xb6s kriitikot haukkuivat elokuvaa. Elokuvan kaupallinen menestys oli odotettua huonompi._NEWLINE_Vaikka elokuva on saanut kulttimaineen, sen ja vuotta my\xc3\xb6hemmin ilmestyneen Street Fighter 2 -peliin pohjautuneen elokuvan katsotaan pilanneen videopelielokuvien mainetta 1990-luvulla. Elokuvan my\xc3\xb6t\xc3\xa4 markkinoille ilmestyi elokuvaan pohjautuva kirja Super Mario Bros. \xe2\x80\x93 The Movie. Elokuvan hahmoista tehtiin kuusi erilaista, "realistisen n\xc3\xa4k\xc3\xb6ist\xc3\xa4" figuuria. Hahmot olivat Mario, Luigi, Koopa, Iggy, Goomba ja Spike.'